Vlugtelingskrisis weens mislukte stelselVlugtelinge kamp uit voor die VN-gebou in Brooklyn (Foto: Verskaf) Geweld het vandag in Kaapstad uitgebreek toe polisie vlugtelinge voor die Verenigde Nasies se Hoëkommissariaat vir Vlugtelinge (VNHKV) in die Kaapse middestad verjaag het. Ten minste 100 mense is gearresteer. Honderde buitelandse burgers kamp al byna drie weke lank buite die kantore van die VNHKV in Brooklyn in die ooste van Pretoria en die Waldorf-arkade in die middestad van Kaapstad. Dié mense wil hê die VN moet hulle hervestig, omdat hulle onveilig voel in Suid-Afrika weens toenemende xenofobiese aanvalle teen hulle en ook ontevrede is oor onlangse xenofobiese aanvalle. Die meeste van dié groep buitelandse burgers is asielsoekers wat nie daarin kon slaag om vlugtelingstatus te verkry nie. Volgens Mienke-Mari Steytler, mediabeampte van Amnestie Internasionaal Suid-Afrika, het die Kaapstadse metropolisie Woensdagmiddag begin om vlugtelinge te verjaag en in hegtenis te neem, nadat die vlugtelinge na bewering begin oproerig raak het. Die polisie in die Wes-Kaap het gesê hulle het Woensdag 100 mense in hegtenis geneem omdat hulle geweier het om die kantore te verlaat. ŉ Hofbevel is reeds op 18 Oktober verkry om die 300 vlugtelinge uit die kantore te verwyder. Adrian Roos, DA-parlementslid vir binnelandse sake, sê belanghebbendes het verlede Maandag met die groep vergader en dat binnelandse sake ooreengekom het om met elke individu afsonderlik te skakel. “Leiers van die groep het egter aggressief hierop gereageer,” sê Roos. “Hulle is aangeraai dat hulle nie as ‘n groep bygestaan kan word ​​nie. Diegene wat kon terugkeer huis toe, moet dit doen en alternatiewe skuiling sou gevind word vir die wat nie kon nie,” sê Roos. Volgens Steytler is die vlugtelingskampe in Pretoria en Kaapstad ’n uitvloeisel van die asielbestuurstelsel wat misluk het. “Die vlugtelinge is desperaat. Hulle wil nie meer hier wees nie. Hulle het niemand wat hulle kan help nie. As ek uitvra oor hul families, antwoord hulle: Ons weet nie waar ons familie is nie, seker iewers in ’n ander vlugtelingskamp.” Steytler sê 96% van asielaansoeke in die land word nie goedgekeur nie. Dit is aansienlik hoër as die wêreldwye koers van ongeveer 37%. Dié syfers is vandeesmaand deur Amnestie Internasionaal Suid-Afrika bekend gemaak. Volgens Steytler is dit weens die land se mislukte asielbestuurstelsel. “Sowat 190 000 asielaansoeke is agterstallig en word nie suksesvol voltooi nie. Die gevolgtrekking wat ons maak, is dat die asielbestuurstelsel nie meer werk nie,” sê Steytler. Daar is vir byna vyftien jaar al ’n agterstand met asielaansoeke wat onder andere bygedra het tot die xenofobiese geweld wat in 2008 uitgebreek het. “Wanneer vlugtelinge die land binnekom, moet hulle binne vyf dae by die vlugtelingskantore aanmeld om aansoek om asiel te doen. Hier ontvang hulle amptelike dokumente wat bevestig dat hul aansoeke oorweeg word. Dié dokumente is noodsaaklik vir hulle om mediese behandeling in staatshospitale te ontvang, in openbare skole te kan registreer en toegang tot formele indiensneming te kan verkry. Honderde duisende aansoekers word egter sonder behoorlike dokumentasie by vlugtelingskantore weggewys,” vertel Steytler. Vlugtelinge probeer die brandkraan langs die straat breek (Foto: Verskaf) Volgens Steytler kan die VN nie hervestiging aan die vlugtelinge bied nie, maar wel die nodige ondersteuning gee. Maroela Media het vroeër berig oor die inwoners in Brooklyn, Pretoria, wat bekommerd is oor die gesondheidsgevare wat dié vlugtelingskamp vir hulle kan inhou. Inwoners het hul misnoeë uitgespreek oor die stank en rommel op die sypaadjies. Volgens Kate Prinsloo, DA-wykslid, is die situasie steeds dieselfde en die polisie monitor die kampgebied. “Vlugtelinge sê hulle is daar om te bly, totdat daar aan hul versoeke voldoen is,” sê Prinsloo. Volgens Prinsloo is die situasie in Pretoria egter oor die algemeen rustig. “Ons het ’n probleem gehad toe een van die vlugtelinge die brandkraan langs die straat herhaaldelik probeer breek het. Ons het die kraan onmiddellik herstel.” ’n Paneelbespreking met binnelandse sake het Dinsdagaand plaasgevind, waar die situasie bespreek is. Steytler sê Mandla Madumisa, binnelandse sake se direkteur vir asielsoekers, het hul kant van die saak gestel. Hulle is bewus van die situasie en weet hulle sal planne moet implementeer om die saak op te los.